Кыргыз Республикасында

өрт коопсуздугунун   
эрежелерине   
5-тиркеме

**Өрт-техникалык минимуму боюнча   
нускама жана сабактар**

**Өрткө каршы нускама**

Жумушчулар жана кызматчылар кызматка кабыл алынып жатканда өрт коопсуздугунун чаралары жөнүндө баштапкы нускамадан, андан кийин жумуш ордунда – кайталап нускамадан өтүүгө милдеттүү.

Өрткө каршы баштапкы нускамадан өтүүгө жолдомону ишкананын кадрлар бөлүмү берет.

Кызматка жаңыдан кабыл алынган жумушчуларга жана кызматчыларга өрткө каршы баштапкы нускамадан өтпөстөн жумушка киришүүгө уруксат берилбейт.

Баштапкы нускама көрсөтмөлүү агитация каражаттары, нускамалар жана ушул Эрежелер, ошондой эле объекттерде болгон өрт өчүрүүнүн жана байланыштын каражаттарынын үлгүлөрү менен жабдылган, атайын бөлүнгөн жайда өткөрүлүшү керек.

Нускаманы ишкананын өрттөн коргоо начальниги, өрттүн алдын алуу боюнча инструктор же күзөт кароолдун начальниги өткөрөт; өрттөн коргоонун штаттагы кызматкерлери жок болгон ишканаларда нускаманы цехтин, кампанын ж.б. инженердик-техникалык персоналы өткөрөт.

Кайталап нускамадан өткөрүү цехте, кампада ж.б. өрт коопсуздугу үчүн жооптуу адам тарабынан өткөрүлөт, бул нускама милдеттүү түрдө жумушчулардын жана кызматкерлердин бир цехтен экинчи цехке өтүүсүндө цехтин, кампанын, лабораториянын же өндүрүштүк жабдуунун коопсуздугунун шарттарына жараша өткөрүлүшү керек.

Өрткө каршы баштапкы нускаманы өткөрүүгө 1 сааттан аз эмес убакыт бөлүү керек. Нускама алуучулар төмөнкүлөр менен тааныштырылууга тийиш:

иштеп жаткан ишканалар, өрткө каршы эрежелер жана нускамалар менен;

тамеки чегүүгө, ачык отко тыюу салынган жана башка сактык чараларын колдонуу зарыл болгон өндүрүштүк участоктор, өрт айрыкча опурталдуу деп саналган жерлер менен;

өрттүн чыгышынын мүмкүн болуучу себептери жана аларды алдын алуу чаралары менен;

өрт чыккан учурдагы практикалык аракеттер (өрт өчүрүү кызматын чакыруу, өрт өчүрүүнүн баштапкы каражаттарын колдонуу, адамдарды жана материалдык баалуулуктарды эвакуациялоо) менен.

Өрткө каршы кайтадан нускамадан өткөрүүдө инструктор өрт коркунучу жогору өндүрүштүк түзүлүштөр, өрттүн жана оттун чыгышын болтурбоо чаралары жөнүндө айтып берүүгө, тамеки чегүүчү жайды көрсөтүүгө, жаңыдан келген адамды цехтеги өрт өчүрүүчү каражаттар менен тааныштырууга, жакын жайгашкан телефонду көрсөтүүгө, өрт чыккан учурда жүрүм-турум эрежелерин түшүндүрүүгө тийиш.

Өрткө каршы нускаманы өткөрүү милдеттүү тартипте цехтеги өрт өчүрүүчү жана маалымдоочу каражаттарды колдонуу ыкмаларын практикалык түрдө көрсөтүү менен коштолушу керек.

**Өрт-техникалык минимуму**

Өрт-техникалык минимумдун максаты жогорку өрт коркунучу бар цехтерде, лабораторияларда, устаканаларда иштеген жумушчулардын жана кызматчылардын жалпы техникалык билимдерин жогорулатуу, аларды өндүрүштүн технологиялык процессинин өзгөчөлүктөрүнүн негизинде келип чыккан өрт коопсуздугунун эрежелери менен тааныштыруу, ошондой эле иштеген адамдарды өрт өчүрүүнүн жана маалымдоонун болгон каражаттарын колдонуу ыкмаларына толук үйрөтүү болуп саналат.

Өрт-техникалык минимуму боюнча сабактарды өткөрүү тартиби ишкананын, мекеменин жетекчисинин буйругу менен жарыяланат.

Өрт-техникалык минимумунун программалары боюнча сабактар цехтин, лабораториянын, устакананын өзүндө өткөрүлүшү керек.

Өрт жагынан опурталдуу цехтери жок өнөр жай ишканаларында адистердин айрым категориялары (электр ширетүүчүлөр, электриктер, кампалык чарбалардын жумушчулары ж.б.у.с.) үчүн өрт-техникалык минимумун үйрөтүү боюнча жалпы объекттик топторду уюштурууга болот.

Өрт-техникалык минимуму боюнча программадан өтүү аяктаганда жумушчулар жана кызматчылар зачет тапшыруулары керек. Өрт-техникалык минимумун ийгиликтүү тапшыргандар деп, өрт чыккан учурдагы иш-аракеттерди жана өрт өчүрүүнүн жана маалымдоонун каражаттарын колдонуу ыкмаларын, өндүрүштүк жабдуулардын жана сырьёнун, жарым фабрикаттардын жана продукциянын агрегаттарынын өрт коркунучун, өрт коопсуздугу боюнча цехтеги эрежелерди (нускамаларды) билген адамдар саналат.

Жаңыдан кабыл алынган инженердик-техникалык кызматкерлердин, кызматчылардын жана жумушчулардын баштапкы нускамадан өтүүсүн эсепке алуу, цехке жаңыдан кабыл алынгандардын түздөн-түз иштеген жеринде өрт коопсуздугу боюнча кайталап нускамадан өтүүсүн эсепке алуу журналдары ушул Нускаманын   
1, 2-тиркемелерине ылайык формада түзүлөт.

Өрт-техникалык минимумунда төмөнкү темаларды үйрөнүү максатка ылайыктуу:

№ 1 тема (2–6 саат) “Объекттеги өрт коопсуздугунун чаралары”

Өндүрүштүн кыскача мүнөздөмөсү жана технологиялык процесстин өрт коркунучу. Сырьёнун жана даяр продукциянын өрт коркунучунун жалпы баасы. Өрттүн чыгуу себептери: электр ширетүү иштеринин учкундары жана отту этиятсыздык менен колдонуу, тамеки чегүү, отканалардын жана башка жабдуулардын учкундары, өчүрүлбөй калган шлак жана күл, электр түзүлүштөрүнүн бузулушу, шаймандарды жана электр жылыткычтарды колдонуу эрежелерин бузуу, нускамаларды жана технологиялык регламенттерди бузуу, ушул себептер боюнча өрттүн алдын алуу чаралары.

Ишкананын аймагынын курамы, өрткө каршы суу менен жабдуу булактарынын өрткө каршы аралыктары. Өрткө каршы эрежелердин жана өндүрүштүн технологиялык процессинин бузулганы аныкталган учурда жумушчулардын жана кызматчылардын аракеттери. Өрт коопсуздугунун маселелери боюнча нускамалар жана буйруктар. Ыктыярдуу өрт өчүрүү кошуундарын уюштуруунун жана ишинин тартиби. Ыктыярдуу өрт өчүрүү кошуундарынын мүчөлөрү үчүн белгиленген жеңилдиктер жана сыйлыктар.

№ 2 тема (5–10 саат) “Цехте жана жумуш ордунда өрт коопсуздугунун чаралары”

Цехтеги (лабораториядагы, устаканадагы) колдонулуучу химиялык заттардын жана материалдардын, агрегаттардын жана түзүлүштөрдүн өрт коопсуздугунун мүнөздөмөсү. Өндүрүштүк түзүлүштөрдүн, машиналардын жана аппараттардын иши бузулган учурларда тейлөөчү персоналдын аракети. Цехтеги, кампадагы жана окутулуучунун жумуш ордундагы өрткө каршы иш режими. Жумушчулар жана кызматчылар үчүн белгиленген өрт коопсуздугунун эрежелери.

Өрттүн, жарылуунун же авариянын келип чыгышынын ыктымалдуу себептери. Өрт, авария же жарылуу коркунучу болгон учурда тейлөөчү персоналдын аракеттери: өндүрүштүк жабдууларды, агрегаттарды жана продукт өткөргүчтөрдү өчүрүү, ток менен иштеп жаткан түзүлүштөрдүн чыңалуусун токтотуу эрежелери, авариялык жардамды чакыруу ж.б.

Жумушка киришүүдө, жумуш процессинде жана жумуш аяктаганда тутануунун алдын алуу максатында сактоо керек болгон өрт коопсуздугунун чаралары.

Ыктыярдуу өрт кошуунунун (күжүрмөн курамдын) цехтеги бөлүмүнүн иш тартиби.

№ 3 тема (1 саат) “Өрт өчүрүү жардамын чакыруу”

Ишканада жана цехте болгон байланыш жана сигнализация каражаттары, жакын арадагы телефондук байланыш аппараттарынын, маалымдагычтардын, электрдик өрт сигнализациясынын, өрт коркунучу жөнүндө үн менен белгилерди берүүнүн каражаттарынын жайгашкан жерлери.

Өрт чыккан учурда бул каражаттарды колдонуу эрежелери, өрт жөнүндө телефон аркылуу билдирүүнүн тартиби.

№ 4 тема (2 саат) “Өрткө каршы жабдуулар жана шаймандар, өрт чыккан учурда аларды колдонуунун тартиби”

Ишканадагы өрт өчүрүүчү каражаттардын, өрткө каршы жабдуулардын жана шаймандардын (өрт өчүргүчтөр, ички өрт крандары, суу толтурулган челектер, кум салынган ящиктер, өрткө каршы кездемелер, өрт өчүрүүнүн стационардык түзүлүштөрү) аталыштары, алардын арналышы жана турган жери. Спринклер жана дренчер жабдуулар жөнүндө жалпы түшүнүк, өрт өчүрүүнүн атайын түзүлүштөрү (көмүр кислоталуу, көбүктүү ж.б.).

Ишканадагы өрт өчүрүүчү каражаттарды жай жана кыш мезгилдериндеги шарттарда кармоонун тартиби.

Өрткө каршы шаймандардын жана өрттү өчүрүү үчүн жабдуулардын отту өчүрүүчү каражаттарын пайдалануунун тартиби.

№ 5 тема (2 саат) “Өрт чыккан учурдагы аракеттер”

Имараттын ичинде же ишкананын аймагында түтүндү, жалынды же өрттү байкаган учурда жумушчулардын жана кызматчылардын аракеттери.

Өрт жөнүндө өрт коопсуздугу чөйрөсүндөгү ыйгарым укуктуу мамлекеттик органга жана башка авариялык кызматтарга маалымдоо тартиби, ошондой эле келген бөлүмдөрдү тосуп алууну уюштуруу. Зарыл учурда технологиялык жабдууларды, коммуникацияларды, электр түзүлүштөрүн жана желдеткичтерди өчүрүү. Колдо болгон өрт өчүрүүчү каражаттар менен өрттү өчүрүү; стационардык от өчүрүүчү түзүлүштөрдү иштетүү, адамдарды жана материалдык баалуулуктарды эвакуациялоо тартиби.

Өрт өчүрүү бөлүмдөрү келгенден кийинки жумушчулардын жана кызматчылардын аракеттери (жең түтүктөрүн алып барууга жардамдашуу, адамдарды жана материалдык баалуулуктарды эвакуациялоого катышуу, өрт өчүрүүнүн жетекчисинин көрсөтмөсү боюнча башка иштерди аткаруу).

Ыктыярдуу өрт өчүрүүчү кошуундун цехтеги бөлүмүнүн мүчөлөрүнүн күжүрмөн топтун табели боюнча милдеттери.

Өрт-техникалык минимумунун темаларын окутууда ишканага мүнөздүү болгон өрт чыккан учурлар жөнүндө айтып берүү. Материалды жакшы түшүнүү үчүн окуу максатында ар түрдүү экспонаттарды, айрым өрт коркунучу бар өндүрүштүк жабдуулардын фотосүрөттөрүн жана плакаттарды, макеттерин же түйүндөрүн кеңири колдонуу абзел. Ыктыярдуу өрт өчүрүүчү кошуундардын мүчөлөрүнүн укуктарын жана милдеттерин толук түшүндүрүү, аларды жумушчулар жана кызматкерлер менен күжүрмөн топтордун табелине жараша үйрөнүү керек.

№ 1 жана 2 темалар менен иштөөдө ушул Эрежелердин жана цехтин нускамаларынын же технологиялык регламенттердин тиешелүү бөлүмдөрү үйрөтүлөт.

Жумушчуларды жана кызматчыларды бир цехтен экинчи бир цехке которууда алар өрт-техникалык минимумун кайрадан № 2, 4, 5 темалар боюнча өтөт.

Өрткө каршы (баштапкы жана кайрадан) нускамадан өтүүнү эсепке алуу ушул тиркемелерде көрсөтүлгөн журналдарда жүргүзүлөт.

№ 6 тема (2 саат) “Өрт учурунда дарыгерге чейинки алгачкы жардамды көрсөтүү”

Жабыркагандын сырткы көрүнүшү боюнча алгачкы диагноз коюу жана оор жаракаттан шок болгон, күйүктүн ар кандай түрүндө, тумчугууда, кан кетүүдө, урунганда, сыныкта жана жаракатта дарыгерге чейинки туура жардамды көрсөтүү.

Жардам көрсөтүүдөгү тыюу салынган иш-аракеттерди так үйрөнүү (ордунан жылдыруу, ар кандай майларды колдонуу, денеге кирип кеткен нерселерди чыгаруу, күйгөндө жабышып калган кийимди чечүү ж.б.).

Жүрөккө массаж жасоонун жана жасалма дем алдыруунун ыкмаларын үйрөнүү.

Тез жардам кызматын чакыруу тартиби жана жакын аралыктагы медициналык мекемелердин даректерин билүү.